Zápisnica
zo zasadnutia dňa 19. septembra 2018

Prítomní:
Ing. Peter Hrapko, predseda komisie 
Ing. Anna Reinerová, podpredseda komisie
Ing. arch. Lucia Štasselová, člen komisie
Mgr. Eva Franková, člen komisie
Mgr. Martin Pener, člen komisie

Neprítomní:

PhDr. Helena Vrábliková, člen komisie
Mgr. Igor Adamec, člen komisie

Hostia:
- prezenčná listina

Program
1. Otvorenie 
2. Rozbor činnosti a hospodárenia Ružinovského domova seniorov za I. polrok 2018
3. Rozbor činnosti a hospodárenia Domova dôchodcov za I. polrok 2018
4. Návrh na prenájom nebytového priestoru č. 1 nachádzajúceho sa v hospodárskom bloku Mesačná 12 v Bratislave a návrh dodatku č. 14 k zmluve o komplexnom prenájme majetku z dôvodu osobitného zreteľa 
5. Návrh o prevod vlastníckeho práva nehnuteľnosti stavby: ZD - Radničné námestie 7, Bratislava so súp. č. 2496 na parc. č. 10/2 a 11/1 a pozemkov registra „C“ KN parc. č. 10/1, 10/2, 11/1,11/2 a 12, kat. úz. Ružinov, evidovaných na LV č. 5463 vo vlastníctve PRO BIOS spol. s r.o. neštátnej polikliniky so sídlom Ružová dolina 21, 821 09 Bratislava, IČO: 31 392 946, do vlastníctva mestskej časti Bratislava - Ružinov, pre potreby mestskej časti Ružinov.
6. Správa o plnení rozpočtu Mestskej časti Bratislava – Ružinov za I. polrok 2018
7. Rôzne

K bodu č. 2
Rozbor činnosti a hospodárenia Ružinovského domova seniorov za I. polrok 2018

Ružinovský domov seniorov je samostatnou príspevkovou organizáciou s právnou subjektivitou, napojený na rozpočet mestskej časti Bratislava - Ružinov formou príspevku. Štatutárnym zástupcom je jeho riaditeľ. Je zariadením pre seniorov, poskytuje sociálne služby podľa zákona č. 448/2008 Z. z. o sociálnych službách v znení neskorších predpisov, účinného od 1.1. 2009. Zákon o sociálnych službách upravuje právne vzťahy a podmienky poskytovania sociálnych služieb, ktorých cieľom je podporovať sociálne začlenenie občanov a uspokojovať sociálne potreby ľudí v nepriaznivej sociálnej situácii. 
RDS sídli v dvoch budovách na Sklenárovej ul. č. 14 a Pivonkovej ul. č. 2. Dvestopäťdesiat klientov na Sklenárovej ul. č. 14 býva v samostatných garsónkach a dvojgarsónkach. Lôžková časť zariadenia na Pivonkovej ul. č. 2 má kapacitu 38 lôžok, ktoré sú umiestnené v 3 jednoposteľových, 10 dvojposteľových a 5 trojposteľových izbách. Kapacita lôžkového oddelenia sa rekonštrukciou ďalšieho pavilónu v roku 2013 navýšila z pôvodných 30 na 38 miest.
RDS prevádzkuje denné centrá (kluby dôchodcov) zriadené mestskou časťou Bratislava -Ružinov. Ide o denné centrá na Páričkovej ul., Na úvrati, Kaštieľskej ul., „POŠEŇ“, ktoré sa nachádza v priestoroch Domu kultúry Ružinov na Ružinovskej ul. a denné centrum na Zimnej ul. č.1. Činnosť denných centier je zameraná predovšetkým na záujmovú činnosť a na príjemné strávenie voľného času občanov dôchodkového veku. V Seniorskom informačnom centre na Zimnej ul. a v Dennom centre Na úvrati zriadil Ružinovský domov seniorov výdajne stravy, kde sa stravuje priemerne 86 dôchodcov mesačne. Obedy pre dôchodcov sa dovážali tiež do výdajne na Rezedovej ul. č. 3 pre 15 obyvateľov, tieto priestory sme museli odovzdať Magistrátu hl. mesta Bratislavy v mesiaci október 2017.
V RDS sú umiestňovaní seniori, ktorí vzhľadom na trvalé zmeny v zdravotnom stave potrebujú komplexnú ošetrovateľskú a opatrovateľskú starostlivosť. O obyvateľov RDS sa stará kvalifikovaný zdravotný personál, zmluvne je zabezpečená základná zdravotná starostlivosť, a to v budove na Sklenárovej ul. č. 14, ako aj na Pivonkovej ul. č. 2. 
V RDS Sklenárova sa nachádza 241 klientov, z toho 223 je v ambulantnej starostlivosti nášho praktického lekára. Klientom zabezpečuje a poskytuje zdravotnú starostlivosť 6 sestier, 2 zdravotní asistenti a 15 opatrovateliek s príslušným vzdelaním, 2 fyzioterapeuti, 2 iní zdravotní pracovníci, ktorých riadi vedúca sestra zariadenia. Poskytujú im komplexnú ošetrovateľskú a opatrovateľskú starostlivosť metódou ošetrovateľského procesu individuálne, podľa potrieb a stupňa odkázanosti.
RDS má na rok 2018 plánované tržby za vlastné výkony a tovar vo výške 855 000 €, plnenie za I. polrok 2018 bolo vo výške 452 534,40 €, čo predstavuje 52,9 %. Tržby za pobyt a poskytované sociálne služby v RDS tvoria najvyššiu položku tržieb (363 090,45 €). RDS má na rok 2018 schválený príspevok z rozpočtu mestskej časti na bežné výdavky vo výške 784 310 €, skutočnosť k 30.06.2018 bola 405 944 €, čo predstavuje plnenie na 51,8 %. Kapitálové výdavky boli schválené v sume 135 000 €, čerpanie k 30.06.2018 bolo 8 989,08 €, čo je 6,7 %. 
Okrem príspevku z mestskej časti má RDS na rok 2018 schválenú dotáciu z MPSVaR vo výške 1 105 920 €, skutočnosť podľa zmluvy k 30.06.2018 bola 505 628,20 €. Ostatné výnosy na rok 2018 sú plánované vo výške 85 000 €. K 30.06.2018 bola skutočnosť vo výške 57 375,24 €, čo predstavuje plnenie na 67,5 %. Rozhodujúcu výšku ostatných výnosov tvoria výnosy z kapitálových transferov zvereného majetku od mestskej časti vo výške odpisov v sume 25 878,79 €, sponzorské 9 000 €, zúčtovanie rezerv – nevyčerpaná dovolenka.
Pre rok 2018 sú rozpočtované náklady vo výške 2 830 230 €, čerpanie k 30.06.2018 bolo 1 196 968,86 €, čo predstavuje plnenie na 42,3 %.

Uznesenie:
KSSl berie predložený materiál na vedomie.
Hlasovanie: 5 prítomní, 5 za, 0 proti, 0 sa zdržalo

K bodu č. 3
Rozbor činnosti a hospodárenia Domova dôchodcov za I. polrok 2018

Materiál predložila Michaela Nemečková, Domov dôchodcov. 
Domov dôchodcov, Pažítková 2, Bratislava je právnickou osobou zriadenou mestskou časťou Bratislava – Ružinov na poskytovanie sociálnych služieb. Je rozpočtovou organizáciou s právnou subjektivitou a svojimi príjmami a výdavkami je priamo napojený na rozpočet  MČ schválený  na rok 2018 uznesením č.572/XXXIV/2018 so zahrnutím mimorozpočtových zdrojov.
V marci 2017 sa Domov dôchodcov stal certifikovaným pracoviskom Bazálnej stimulácie.. V súčasnosti sú v rámci Bratislavského samosprávneho kraja len dve zariadenia sociálnych služieb certifikovanými pracoviskami Bazálnej stimulácieNa rok 2018 bol Domovu dôchodcov poskytnutý finančný príspevok na financovanie sociálnej služby v zariadení sociálnych služieb z Ministerstva práce, sociálnych vecí a rodiny SR.  Dotácia je Domovom dôchodcov používaná na mzdové náklady. Finančný príspevok pre rok 2018 je Domovu dôchodcov poskytnutý v celkovej výške 535.311,- Eur. 
V prvom roku 2018 bol Domovu dôchodcov v rámci národného projektu Podpora opatrovateľskej služby poskytnutý finančný príspevok na financovanie Opatrovateľskej služby z Implementačnej agentúry Ministerstva práce, sociálnych vecí a rodiny SR vo výške 8.619,- Eur mesačne. Celková výška príspevku bola 51.714,- Eur. Finančný príspevok je používaný na mzdové náklady pre 17 opatrovateliek.  
Poskytovanie sociálnej služby v zmysle § 35 ods. 1 a 2 a vykonávanie odborných, obslužných a ďalších činností pre ubytovaných klientov - obyvateľov DD v zmysle § 17 ods. 1,2,3 a § 18 ods. 1 – 6 zákona       č. 448/2008 Z. z. o sociálnych službách a o zmene a doplnení zákona č. 455/1991 Zb.  o živnostenskom podnikaní (živnostenský zákon) v znení neskorších predpisov a Všeobecne záväzného nariadenie MČ Bratislava - Ružinov 12/2016 z 31. 03. 2016 vykonávalo  a zabezpečovalo 52 zamestnancov DD.
Domov dôchodcov za I. polrok 2018 vykazuje stav pohľadávok v celkovej výške 31.880,08 €. Z toho pohľadávky voči obyvateľom DD vo výške 21.507,66 €  pohľadávky voči OS 10.372,42 € a pohľadávky voči OS strava 0,- €.
V I. polroku 2018 bol kladený dôraz na dodržiavanie rozpočtovej a finančnej disciplíny. Prihliadalo sa  na využívanie jestvujúcich zdrojov.
Výdavkové časti rozpočtu boli zabezpečované hospodárne  pri zabezpečení všestranných potrieb, starostlivosti a pomoci o obyvateľov, ako aj zamestnancov DD.
Zamestnanci DD zabezpečovali počas celého hodnoteného obdobia komplexnú sociálnu starostlivosť a pomoc obyvateľom, ktorí sú na to odkázaní.

Uznesenie:
KSSl berie predložený materiál na vedomie.
Hlasovanie: 5 prítomní, 5 za, 0 proti, 0 sa zdržalo

K bodu č. 4
Návrh na prenájom nebytového priestoru č. 1 nachádzajúceho sa v hospodárskom bloku Mesačná 12 v Bratislave a návrh dodatku č. 14 k zmluve o komplexnom prenájme majetku z dôvodu osobitného zreteľa

Materiál predložila Mgr. Henrieta Valková, vedúca Odboru sociálnych vecí.
Mestská časť Bratislava – Ružinov na základe žiadosti Organizácie muskulárnych dystrofikov v SR, Vrútocká 8, Bratislava pripravuje ako prípad hodný osobitného zreteľa, dlhodobý prenájom voľného nebytového priestoru č. 12-1, 1. NP, o výmere podlahovej plochy 321,23 m2 nachádzajúceho sa v hospodárskom bloku v Bratislave, na ulici Mesačná číslo vchodu 12, súpisné číslo 3407, postaveného na pozemku parcela registra „C“ parcela č. 15673/8, katastrálne územie Ružinov, obec Bratislava - m.č. Ružinov, okres Bratislava II, zapísaný na liste vlastníctva č. 4560 na Okresnom úrade Bratislava, Katastrálny odbor. Predmetný NP-HB Mesačná 12 je vo vlastníctve Hlavného mesta SR Bratislavy zverený do správy Mestskej časti Bratislava–Ružinov a na základe Zmluvy o komplexnom prenájme je v prenájme Prvej ružinovskej spoločnosti, a.s.. V zmysle článku IX ods. 2 Zmluvy o komplexnom prenájme je nájom možné ukončiť kedykoľvek písomnou dohodu oboch zmluvných strán.
Prvá ružinovská spoločnosť, a.s. dňa 22.8.2018 súhlasila s vyňatím nebytového priestoru č. 12-1, umiestneného na 1. NP hospodárskeho bloku Mesačná 12 v Bratislave zo zverovacieho protokolu Zmluvy o komplexnom prenájme majetku.
Dňa 31.5.2018 požiadala Organizácia muskulárnych dystrofikov v SR, Vrútocká 8, Bratislava o dlhodobý prenájom nebytového priestoru v HB Mesačná 12 v Bratislave. OMD je chránené pracovisko, ktoré zamestnáva 8 zamestnancov s ŤZP a dvoch pracovných asistentov. Poskytuje sociálne poradenstvo, prevádzkuje Agentúru osobnej asistencie a bezplatnú požičovňu pomôcok. OMD má v súčasnosti sídlo v priestoroch, ktoré majú prenajaté za komerčný nájom.
Mestská časť pripravuje zmluvu na prenájom nebytového priestoru pre Organizáciu muskulárnych dystrofikov v SR. Ide o chránené pracovisko, ktoré poskytuje sociálne poradenstvo, prevádzkuje Agentúru osobnej asistencie a bezplatnú požičovňu pomôcok. 
Doba nájmu: 20 rokov
Výška nájmu: 1,- EUR/m2/rok
Investícia: 200.000,- EUR bez DPH do 48 mesiacov (každý rok minimálne 50.000,- EUR bez DPH)
Zahájenie činnosti do jedného roka od účinnosti nájomnej zmluvy - požičovňa kompenzačných a zdravotníckych pomôcok do 30.06.2021 - zahájenie prevádzky bezbariérového sídla a bezbariérového
pracoviska pre zamestnancov a klientov OMD.
OMD súhlasí s uzatvorením dodatku k zmluve o nájme, ktorej predmetom je prenájom nebytových priestorov na prízemí v objekte detských jaslí Banšelova, v pavilóne č. 2 s ukončením zmluvného vzťahu a fyzicky odovzdá priestor najneskôr k 30.11.2018. Do doby zahájenia prevádzky požičovne kompenzačných a zdravotníckych pomôcok na Mesačnej 12 (najneskôr do jedného roka odo dňa nadobudnutia účinnosti Zmluvy o nájme) požaduje poskytnúť dočasne náhradný priestor, ktorý musí byť vykurovaný, mať pripojenie na elektrickú energiu a bezbariérový prístup.
V prípade, že dôjde k uzatvoreniu zmluvy o nájme nebytových priestorov NP-HB Mesačná 12 s občianskym združením Organizácia muskulárnych dystrofikov v SR, dňom nadobudnutia účinnosti zmluvy o nájme nebytových priestorov NP-HB Mesačná 12 s občianskym združením Organizácia muskulárnych dystrofikov v SR sa nájom PRS, a.s. k NP-HB Mesačná 12 ukončí.
Ak nedôjde k uzatvoreniu zmluvy o nájme nebytových priestorov NP-HB Mesačná 12 s občianskym združením Organizácia muskulárnych dystrofikov v SR a/alebo zmluva o nájme nebytových priestorov
NP-HB Mesačná 12 s občianskym združením Organizácia muskulárnych dystrofikov v SR nenadobudne účinnosť, nájom sa neukončí.
Súčasne bude mať MČ povinnosť uzavrieť Zmluvu o výkone správy/poskytovaní vybraných služieb a dodávok tovarov predmetného hospodárskeho bloku čo bude predstavovať finanťný nárok na rozpočet.

Komisia po oboznámení sa s materiálom súhlasí a odporúča miestnemu zastupiteľstvu materiál schváliť.

Hlasovanie: 4 prítomní, 4 za, 0 proti, 0 sa zdržalo

K bodu č. 5
Návrh o prevod vlastníckeho práva nehnuteľnosti stavby: ZD - Radničné námestie 7, Bratislava so súp. č. 2496 na parc. č. 10/2 a 11/1 a pozemkov registra „C“ KN parc. č. 10/1, 10/2, 11/1,11/2 a 12, kat. úz. Ružinov, evidovaných na LV č. 5463 vo vlastníctve PRO BIOS spol. s r.o. neštátnej polikliniky so sídlom Ružová dolina 21, 821 09 Bratislava, IČO: 31 392 946, do vlastníctva mestskej časti Bratislava - Ružinov, pre potreby mestskej časti Ružinov.

Materiál predložila Alžbeta Š a f á r i k o v á, referát správy nehnuteľného majetku
Vlastník predmetných nehnuteľností, PRO BIOS spol. s r.o. neštátna poliklinika, Ružová dolina 21,      821 09 Bratislava ponúkol, na základe rokovania so starostom m. č. Bratislava - Ružinov, dňa               12. 06. 2018, ich predaj mestskej časti Bratislava - Ružinov, za cenu 400.000,00 €. Ponuka je platná do 30. 09. 2018. Zároveň predložil Znalecký posudok č. 27/2018, vyhotovený znalcom Ing. Oliverom Stollárom, v ktorom bola stavená všeobecná hodnota predmetných nehnuteľností spolu 463.000,00 €,     z toho je všeobecná hodnota za pozemky v celosti 324.048,15 €.
Miestne zastupiteľstvo mestskej časti Bratislava - Ružinov na svojom zasadnutí dňa 26.06.2018 pri schválení 1. Zmeny rozpočtu mestskej časti Bratislava – Ružinov Uznesením č. 626/XXXVIII/2018 schválilo aj kapitálový výdavok vo výške 400.000,00 € na kúpu bývalej Obecnej radnice Prievoz. Mestská časť Bratislava - Ružinov plánuje, po rekonštrukcii, zriadiť v budove kultúrny stánok, sobášnu sieň a reprezentačné priestory.
Objekt je dvojpodlažný s prízemím a čiastočným suterénom. Budova má dve typovo oddelené časti, pričom suterény sú dva, oba suterény zasahujú do oboch častí budovy. V prvej časti suterénu sa nachádza chodba, 3 x pivnica. V druhej časti suterénu sa nachádza plynomerná, denná miestnosť, kotolňa, sklad. V prízemí v prvej časti sa nachádza: zádverie, vestibul, schodisko do suterénu, sociálne zariadenia, 4 x miestnosti pre bývalé ordinácie, zo záhrady prístupné druhým vchodom je chodba, soc. zariadenia a 3 miestnosti, prechod do druhej časti, kde je chodba, sklady predsieň, kúpeľňa, WC. Z dvora sú samostatne prístupné 3 miestnosti, kúpeľňa špajza, zádverie a hala. Prístavba haly a zádveria je z roku 1982. Nakolko sú obe budovy prevádzkovo prepojené v suteréne aj na prízemí, bola ohodnotená daná nehnuteľnosť ako jedna spoločná budova zaradená do KS 1264. Nemocničné budovy a zdravotnícke zariadenia JKSO 801 12 – budovy zdravotných stredísk a polikliník.
Prvá časť budovy sa cca od roku 2007 vôbec nevyužíva. Druhá časť priestoru budovy je čiastočne využívaná. Dvere sú drevené, omietky vápennocementové, okná drevené, radiátory liatinové, resp. ocelové – Korad. V kuchyni je kuch. linka so spotrebičmi, el. sporák, nerezový drez, keramický obklad. V kúpeľni je osadená vaňa, umývadlo, WC, batérie, keramické obklady a dlažba. Je osadený el. bojler na ohrev vody a el. kotol ÚK. Podlahy tvoria parkety a dlažby. Dané vybavenie bolo zrealizované rodinou, ktorá priestory užíva. Konateľka spol. PRO BIOS spol. s r.o. oznámila, dôležitý fakt, že je pod číslom 16C/10/2014 prebiehajúce súdne konanie, ktorého predmetom je určenie existencie nájmu. Z dokladu vydaného Radou obce Prievoz, v roku 1932 je zrejmé, že objekt bol pôvodne obecná radnica.
Miestnemu úradu bola doručená iba jedna cenová ponuka ktorá, na základe následnej objednávky mestskej časti Bratislava – Ružinov. Znalecký posudok č. 179/2017 obsahuje okrem iného údaje o obhliadke predmetu posúdenia, ktorá bola uskutočnená miestnou obhliadkou spojenou s miestnym šetrením vykonaným dňa 09.10.2017 za účasti zástupcu vlastníka nehnuteľností a fotodokumentáciou užívanej stavby so súp. č. 2496 na parc. č. 10/2, k. ú. Ružinov, zhotovenej taktiež pri obhliadke. V znaleckom posudku č. 179/2017 je uvedené, že predmetom ohodnotenia nie sú reliéfy, ktoré tvoria výtvarnú výzdobu budovy súp. č. 2496 na parc. č. 11/1, kat. úz. Ružinov, nakoľko sú národnou kultúrnou pamiatkou.
Objekt radnice sa nevyužíva a nie je udržiavaný. Zadná časť objektu, z pohľadu od hlavného vstupu do radnice, je udržiavaná, užívaná a nie sú k nej usporiadane vlastnícke práva.
Ďalší postup závisí od skutočnosti, či stavba je alebo nie je vyhlásená za kultúrnu pamiatku. V súčasnosti sú iba Nástenné reliéfy Národnou kultúrnou pamiatkou.
V prípade zmeny účelu využitia bude potrebné preukázať uspokojenie potrieb statickej dopravy, to by malo byt preukázané na vlastnom pozemku. Môže byt problémom pri povoľovaní zo strany Krajského dopravného inšpektorátu.
Obstaranie stavby 400.000,00 €.
Odhadované investičné náklady:
Odhadované investičné náklady na posudky a spracovanie projektovej dokumentácie - cca 40 000,00 €.
Investičné náklady na rekonštrukciu nie je možné v tejto chvíli presne odhadnúť, nakoľko bude nutné zohľadniť závery odborných posudkov a na ich základe vypracovať realizačný projekt. Predpokladáme, že investičné náklady v predpokladanom rozsahu stavebných úprav sa môžu pohybovať v sume cca 1mil. - 1,2 mil €. Nakoľko exteriérové nástenné reliéfy sú Národnou kultúrnou pamiatkou, môže vzniknúť potreba ich reštaurovania a to je osobitný druh obnovy. O tom, či pôjde o reštaurátorskú obnovu rozhoduje KPÚ.

Materiál bol prorokovaný dna 28.08.2018 v Porade starostu, ktorá súhlasí s kúpou nehnuteľností v katastrálnom území Ružinov vo vlastníctve spoločnosti PRO BIOS spol. s r.o. neštátnej polikliniky, Ružová dolina 21, 821 09 Bratislava za kúpnu cenu 400.000,00 €, ktorá bola predložená vlastníkom nehnuteľností, do vlastníctva mestskej časti Bratislava - Ružinov a zároveň vzala na vedomie toho času prebiehajúce konanie, predmetom ktorého je určenie existencie nájmu manželov, ktorí obývajú časť budovy

Komisia berie preložený materiál na vedomie. 

Hlasovanie: 4 prítomní, 4 za, 0 proti, 0 sa zdržalo

K bodu č. 6
Správa o plnení rozpočtu Mestskej časti Bratislava – Ružinov za I. polrok 2018

Materiál predložila Ing Alena Lehotayová, vedúca Odboru ekonomického
Na základe §11 ods. 4 pís. b) zákona o obecnom zriadení, podľa ktorého má obecné zastupiteľstvo vykonávať kontrolu čerpania rozpočtu, predkladáme Miestnemu zastupiteľstvu mestskej časti Bratislava -Ružinov o plnení rozpočtu Mestskej časti Bratislava - Ružinov za 1.polrok 2018.
Rozpočet mestskej časti Bratislava - Ružinov na rok 2018 bol schválený miestnym zastupiteľstvom uznesením č. 572/XXXIV/2018 dňa 13.2.2018. V súlade s § 14 zákona č. 583/2004 Z. z. o rozpočtových pravidlách územnej samosprávy v znení neskorších predpisov bol predložený návrh na 1. zmenu rozpočtu dňa 26.6.2018, ktorý bol odsúhlasený miestnym zastupiteľstvom uznesením                              č. 626/XXXVIII/2018. Schválená 1. zmena rozpočtu na rok 2018 odráža očakávanú skutočnosť ako v príjmovej tak aj vo výdavkovej časti.
Plnenie rozpočtu prebieha v súlade s upraveným rozpočtom mestskej časti Bratislava - Ružinov na rok 2018.
Na základe uznesenia mestského zastupiteľstva č. 1007/2017 boli upravené percentuálne podiely mestských častí. Podľa čl. 91 Štatútu hlavného mesta Slovenskej republiky Bratislavy pre mestskú časť Bratislava - Ružinov to predstavuje pokles DPFO o 2,72% a nárast DzN 5,72% oproti roku 2017. Prepad príjmu DPFO bol čiastočne vyrovnaný schválením uznesenia mestského zastupiteľstva č. 1186/2018 zo dňa 28.6.2018, kde povinnosť odvodu pre malé mestské časti tzv. Solidarita bola prenesená na Magistrát Hl. mesta SR Bratislava. Napriek tomuto príjmu pokles príjmov z DPFO v skutočnosti v porovnaní roka 2017 je o 5,5%, čo predstavuje cca 317 tis. €. Príjem DzN je tradične vždy v prvom polroku nižší. Napriek schválenému percentuálnemu navýšeniu skutočný príjem je plnený len na 37,7% upraveného rozpočtu na rok 2018.
Kapitálové príjmy sú k 30.6.2018 naplnené do výšky 7,3 %, nakoľko
1/ primátor hl. mesto SR Bratislava neudelil súhlas k prevode pozemkov pod garážami v niektorých lokalitách opakovane. (napr. Azalková 11 pozemkov, Astronomická 48 pozemkov, Kupeckého- Jelačičova 6 pozemkov, Miletičová 45 pozemkov). Mestská časť požiadala o prehodnotenie neudeleného súhlasu.
2/Firma Neoprot s.r.o. nepožiadala o opätovný súhlas ku kúpe pozemku a svoju investíciu rieši na vlastných pozemkoch.
Mestská časť, v zmysle zákona 182/1993 Z.z. o vlastníctve bytov a nebytových priestorov, predáva
zastavané pozemky bytovými domami a pozemky priľahlé k bytovým domom. Tieto príjmy sú zdrojom Fondu rozvoja bývania. Nižšie plnenie príjmov z predaja pozemkov do FRB je ovplyvnené plánom predaja v 2. polroku 2018. Ide o predaj pozemkov pod bytovými domami na uliciach – Košická, rievozská, Zvolenská a Liptovská a nebytový priestor na Azalkovej ulici.
Nízke plnenie finančných príjmov (len 3,8 % ) je ovplyvnené nerovnomerným čerpaním kapitálových výdavkov, ktoré sú zapojené z rezervného fondu. Nakoľko finalizácia a následná fakturácia vykonaných prác sa realizuje až v druhom polroku. Z tohto dôvodu aj zapojenie financií z rezervného fondu je možné až po ukončení a odovzdaní realizovaných prác, ktoré boli naplánované a schválené v rozpočte daného roka.
Výsledok rozpočtového hospodárenia k 30.6.2018 predovšetkým odráža skutočnosť príjmov, ktorých plnenie oproti plánovanému rozpočtu ja na 40 % a na druhej strane skutočný stav celkových výdavkov. Tieto sa v prvom polroku naplnili len na 37,6 %.
Výška výdavkov je čerpaná k 30.6.2018 hlavne z nasledovných dôvodov:
1/finalizácia a následná fakturácia objednaných prác je realizovaná v 2. polroku
2/mzdové výdavky za jún sa zúčtovávajú až júli t. j. v 2. polroku
3/ nerovnomerné čerpanie kapitálových výdavkov (iba 6,6 % v 1. polroku) je ovplyvnené v dôsledku
potreby obstarať všetky investičné aktivity v súlade so zákonom o verejnom obstarávaní.

Vyrovnanosť hospodárenia je možné zabezpečiť vďaka detailnej kontrole výdavkov, ktoré sú
podriadené očakávanej úrovni príjmov.
Pri porovnaní čerpania rozpočtu výdavkov k 30.6.2018 s čerpaním v roku 2017 je výrazný nárast alebo pokles predovšetkým z nasledovných dôvodov:
• aplikácia novely zákona č. 523/2004 Z. z. s účinnosťou od 1. 1. 2018 ako v príjmovej, tak vo výdavkovej časti (dopad na rozpočtové organizácie)
• v kapitálových príjmoch v roku 2017 bol zvýšený príjem za príjem na základe zmluvy s Národnou diaľničnou spoločnosťou, a.s.
• navýšenie dotácie na matričný a stavebný úrad
• pokles oproti roku 2017 z dôvodu časového nesúlad príjmu na prenesený výkon školstva
• znížený odvod vrátenia dotácie poskytnutej MPSVaR za sociálne služby v domovoch sociálnych služieb oproti odvodu v roku 2017
• zvýšené čerpanie výdavkov vo finančnej oblasti je ovplyvnené platbami BVS, a.s. na základe splátkového kalendára
• na rozdiel od predchádzajúceho roku boli finančné prostriedky vyčlenené v zmysle VZN 7/2015 vyplatené v priebehu júla 2018
• zvýšenie príspevkov neštátnym subjektom je ovplyvnené povinnosťou obce poskytovať finančný príspevok na základe žiadosti neverejného poskytovateľa sociálnej služby v zmysle §75 ods.1 zákona č. 448/2008 Z. z. o sociálnych službách

KSSl berie predložený materiál na vedomie. 

Hlasovanie: 4 prítomní, 4 za, 0 proti, 0 sa zdržalo

Najbližšie zasadnutie komisie sa uskutoční 10.10.2018 so začiatkom o 16.00 hod.

Predseda komisie: Peter Hrapko, v.r.
Zapísala: Monika Repášová